Sosiale geregtigheid Archives - Bybelskool vir Bereane
Tag Archives: Sosiale geregtigheid
December 19, 2019 nati@stander.co.za
Ek wonder of die erns van hierdie hoofstuk ons nog tref? Hoofstuk 5 staan bekend as Amos se treurlied oor Israel. Hoor jy dit? Hoe sal jy voel as jy hoor dat God ‘n treurlied oor jou lewe sing?
In wese is dit omdat Israel van kernsake, randsake gemaak het – en van randsake, kernsake: Die beoefening van die kultus naamlik die bring van offers en die nakom van feeste is ‘n randsaak. Heeltemal tereg sê God by monde van Amos dat hulle nooit tydens hulle reis in die woestyn offers moes bring nie (5:25).
Tog het Israel intussen hierdie aspek verhef asof dit die wesenlike is wat God van hulle verwag. Dít, terwyl hulle nalaat om geregtigheid aan armes te laat geskied (vers 11).
Daarom vind daar in vers 4-6 ‘n uiters skerp teenstelling plaas tussen die kultusbeoefening en ware soeke na die wil van die Here. Mens noem hierdie vorm ‘n parallelisme
So sê die Here vir Israel:Vra na my wil, dan sal julle lewe!
Moenie in Bet-El gaan raad soek nie, moenie na Gilgal toe gaan of verbygaan Berseba toe nie.
Gilgal sal in ballingskap weggevoer word, en Bet-El sal tot niet gaan.
Vra na die wil van die Here, dan sal julle lewe!
Die implikasie hiervan is skokkend! Die georganiseerde beoefening van godsdiens in Amos se tyd het so ver afgedwaal van wat waarlik vir die Here belangrik is, dat die Here Homself van dit distansiëer. Dit is ‘n wekroep vir almal van ons wat vandag nog in die kerk ook is.
Hoofstuk 5:15 verwoord op ‘n treffende wyse wat die essensiële is wat die Here van ons verwag:
15Julle moet haat wat verkeerd is, julle moet liefhê wat goed is, julle moet opkom vir die reg in die howe.
Dan 4 (23 Jul)
July 23, 2016 nati@stander.co.za
Hierdie hoofstuk bevat ‘n belydenis van koning Nebukadneser. Op ‘n stadium roep hy in herinnering die woorde wat Daniël vir hom gesê het: “Daarom, U Majesteit, luister na my raad: breek met u sonde en u ongeregtigheid, doen wat reg is en bewys barmhartigheid teenoor dié wat in nood is.”
Ek sien in my geestesoog hierdie klein Daniëltjie wat voor die groot en magtige koning Nebukadneser te staan kom. Sy broek moes gebewe het – en sowaar daar gaan hy voort en spreek hy die koning aan oor die sondes…
Dit laat my baie dink aan wat die Ou Testamentikus Walter Brueggemann noem: “speaking up to power”. Brueggemann is lief daarvoor om uit te wys hoeveel keer Ou Testamentiese figure teen gesag moes uitvaar. Hy lig uit dat die Farao’s van vandag waarteen Moses moes opstaan – oftewel die Nebukadnesers waarteen vandag se Daniëls moet opstaan – enige vorm van onderdrukking en uitbuiting is (wat byna altyd gepaardgaan met die misbruik van ‘n magsposisie).
Mag ons dieselfde dapperheid vertoon om op te staan waar mense van outoriteit hulle mag misbruik.